《寄洪龟父戏效其体 其一》
宋代·谢逸

落落匡山老，晴江莹眉宇。问道崆峒墟，枯槎泛江浒。

归欤谢远游，曲肱卧环堵。磅礴万物表，动植见吞吐。

曜灵旋磨蚁，四气遽如许。咄咄千载事，俯仰变今古。

安得仙人杖，颓龄为君拄。

作者简介：谢逸（1068-1113），字无逸，号溪堂。宋代临川城南（今属江西省抚州市）人。北宋文学家，江西诗派二十五法嗣之一。与其从弟谢薖并称“临川二谢”。与饶节、汪革、谢薖并称为“江西诗派临川四才子”。 曾写过300首咏蝶诗，人称“谢蝴蝶”。